Document ID: 32008D0442

KOMISJONI OTSUS,
5. juuni 2008,
ühenduse rahalise toetuse kohta seoses Ühendkuningriigis 2007. aastal suu- ja sõrataudi vastu võitlemiseks võetud meetmetega
(teatavaks tehtud numbri K(2008) 2348 all)
(Ainult ingliskeelne tekst on autentne)
(2008/442/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, (1) eriti selle artikli 3 lõiget 3 ja artikli 11 lõiget 4,
ning arvestades järgmist:
(1)
Ühendkuningriigis puhkes 2007. aastal suu- ja sõrataud. Selle haiguse ilmnemine kujutab endast tõsist ohtu ühenduse kariloomadele.
(2)
Et vältida haiguse levikut ja aidata kaasa selle võimalikult kiirele likvideerimisele, peaks ühendus kooskõlas otsusega 90/424/EMÜ rahaliselt toetama liikmesriigi abikõlblikke kulutusi, mis on tehtud seoses haiguse vastu võitlemiseks võetud meetmetega.
(3)
Ühenduse rahalise toetuse maksmist suu- ja sõrataudi tõrjemeetmete rakendamiseks reguleeritakse komisjoni 28. veebruari 2005. aasta määrusega (EÜ) nr 349/2005, millega kehtestatakse eeskirjad ühenduse toetuse osas teatavate loomahaiguste vastaste meetmete jaoks, mis on ette nähtud nõukogu otsuses 90/424/EMÜ. (2)
(4)
2007. aasta 2. oktoobril esitas Ühendkuningriik selle haiguse likvideerimiseks tehtud kulutuste viimase hinnangulise brutosumma.
(5)
Briti ametiasutused on täielikult täitnud oma tehnilised ja halduskohustused, mis on sätestatud otsuse 90/424/EMÜ artikli 11 lõikes 2 ja määruse (EÜ) nr 349/2005 artiklis 6.
(6)
Ühenduse rahalist toetust makstakse tingimusel, et planeeritud tegevus on tegelikult ellu viidud ja et ametiasutused esitavad kogu vajaliku informatsiooni ettenähtud tähtajaks.
(7)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Ühenduse rahaline toetus
1. Ühendkuningriigile võib anda ühenduse rahalist toetust kulude katmiseks, mis nimetatud liikmesriigil tuli kanda seoses meetmetega, mis võeti vastavalt otsuse 90/424/EMÜ artikli 11 lõike 4 punkti a alapunktidele i-iv ja punktile b suu- ja sõrataudi vastu võitlemiseks 2007. aastal.
2. Ühenduse rahaline abi moodustab 60 % ühendusepoolse rahastamise tingimustele vastavatest kulutustest, mis on nimetatud lõikes 1. Seda makstakse määrusega (EÜ) nr 349/2005 ette nähtud tingimuste kohaselt.
Artikkel 2
Maksekord
Artiklis 1 ettenähtud ühenduse rahalise toetuse esimene osamakse on 270 000 eurot.
Artikkel 3
Adressaat
Käesolev otsus on adresseeritud Suurbritannia ja Põhja-Iiri Ühendkuningriigile.
Brüssel, 5. juuni 2008

Labels: 19
5
0
6
18